Prepad mosta na rieke Ptič

Prepad a zničenie mosta na rieke Ptič bola úspešná diverzná akcia bieloruských sovietskych partizánskych oddielov, ktorá prerušila na 18 dní dôležitú železničnú trať Brest – Homeľ v čase vrcholiacich bojov pri Stalingrade pred zahájením sovietskych operácií Uran a Mars. Akcia bola uvádzaná ako ukážkový príklad spolupráce Zaisťovacej divízie so sovietskymi partizánmi a sabotáže nemeckého vojnového úsilia slovenskými vojakmi napriek vysokým stratám čaty poručíka Forgáča v boji.

Predohra
31. augusta 1942 na schôdzke Stalina, Molotova, ďalších sovietskych straníckych a vládnych činiteľov s partizánskymi veliteľmi dopravenými letecky z Nemcami okupovaného územia padlo rozhodnutie preniesť a zintenzívniť partizánske operácie na pravobrežnej Ukrajinu v oblasti pôsobenia Zaisťovacej divízie. S doterajšími výsledkami bol Stalin nespokojný a v čase vrcholiacich bitiek o Stalingrad a Kaukaz žiadal obmedziť prísun nemeckých posíl po železnici. Centrálny štáb partizánskeho hnutia a Ústredný výbor Komunistickej strany Bieloruska sa rozhodli zničiť 137 metrový viadukt cez rieku Ptič na trati  Brest – Homeľ. Most sa nachádzal na teritóriu pôsobenia Zaisťovacej divízie a bol na obidvoch stranách opevnený pevnôstkami, zátarasmi a mínovými poľami. Stráž mosta mohla v prípade potreby podporiť posádka v obci Ptič a silné posádky v obciach Petrikov, Muľarovka a Kalinkoviči. O pripravovanej akcii sa od informátorov už 6. augusta dozvedel  veliteľ III/101 práporu stot. Uhrovič a boli prijaté preventívne obranné opatrenia. Akciu preto partizáni odložili na neurčito, no po Stalinových urgenciách bola opäť oživená. Úspech akcie mala zaistiť aj spolupráca so Slovákmi, najmä s náčelníkom štábu peš. pluku 101 stot. Jánom Nálepkom a veliteľom roty v Kopatkieviči npor. pech. Imrichom Lysákom. Títo poskytli partizánom informácie o sile a rozmiestnení nemeckých a slovenských jednotiek, plány opevnenia, dohodli sa, že slovenské posádky v Petrikove a Muľarovke nebudú na partizánov strieľať a slovenské delá a mínomety začnú v dohovorený čas ostreľovať nemeckú posádku železničnej stanice Ptič.

Prepad mosta
Akciu začali partizáni 3. novembra 1942 vytrhaním koľají a prerušením telefónneho spojenia na západ a zabezpečili severný smer od Kopatkieviči. O 2:30 zaútočili zároveň na obec Ptič a železničnú stanicu ako aj na viadukt. Slovenskej stráži mosta v počte 24 mužov zlyhali v mraze guľomety a napriek podpornej paľbe z posádky v Ptiči žiadala o posilu. Stot. Uhrovič preto vyslal z Ptiče oddiel por. pech. Ondreja Brzáča v počte 30 mužov. Skôr ako sa ale oddiel k mostu prebil, stráž mosta bez strát ustúpila. Následne partizáni 04:45 most vyhodili do povetria. Do 7:30 sa boj skončil. Partizáni stratili pri útoku na Ptič a most niekoľko desiatok mužov, slovenské straty boli 2 ranení z oddielu por. Brzáča. Partizáni si uvedomovali, že kľúčové boli slovenské posádky v Petrikove a Muľarovke, ktoré síce zahájili paľbu, ale strieľali do vzduchu a slovenské delá strieľali na železničnú stanicu Ptič.

Boj čaty poručíka Forgáča
4. novembra o 6:00 vyrazila do Ptiče zo severu od Kopatkieviči čata por. Gejzu Forgáča v počte 36 mužov, ktorá šla ako ochranný sprievod vojakov určených do veterinárneho kurzu prvej pomoci do Ptiče a mala zároveň doviezť proviant. Čata počula z diaľky streľbu z diel a mínometov a predpokladala, že Ptič je napadnutá, ale nerátali, že by mohli byť prepadnutí aj oni. Severne od osady Mlynok v hmle zbadali vojenskú kolónu čiastočne oblečenú v slovenských uniformách, pričom predpokladali, že ide o slovenských vojakov z Ptiče na protipartizánskej operácii. Po zvolaní "Stoj" sa ale kolóna rozvinula a zahájila paľbu, pričom slovenskí vojaci boli zasypaní paľbou aj z lesa po oboch stranách cesty. 23 mužov z čaty padlo, 3 padli do zajatia a zvyšku sa podarilo doraziť útekom do Ptiče. Zajatého vojaka Rudolfa Buchu partizáni poslali naspäť s listom ospravedlňujúcim sa za zmasakrovanie slovenskej kolóny a vyzývajúcim slovenských vojakov na prechod k partizánom. Keby vraj vedeli, že proti nim idú "Češi", tak by nestrieľali. List sa dostal až na veliteľstvo Zaisťovacej divízie.

Dohra
Deň po tragédii v Ptiči sa začala protipartizánska operácia NOVEMBER za účasti nemeckých, lotyšských, ukrajinských jednotiek a 1/101 zosilnenej roty ZD, pričom zabili 11 partizánov. 7. novembra bola akcia ukončená. Neskôr, keď sa zistilo, akú úlohu hral v akcii stot. Ján Nálepka, vinili ho viacerí príslušníci pluku zo smrti spolubojovníkov.

Zoznam padlých pri Ptiči

HodnosťMeno a priezviskoDátum nar.Miesto nar.  por. pech.  Gejza Forgách  16. október 1912  Nitra stk.  Alexander Bazso  19. február 1920  Verekne stk.  Juraj Fašang  22. apríl 1920  Gregorova Vieska stk.  Augustín Helbich  11. august 1920  Biela Bukovina stk.  Silvester Herchel  4. október 1921  Cech stk.  Ján Ivanič  máj 1920  Teplá stk.  Michal Jakubovič  10. október 1919  Príkre stk.  Pavol Jakubec  4. február 1920  Klenovec stk.  Ján Juhaniak  26. marec 1921  Detvianska Huta stk.  Július Kapec  20. júl 1919  Kalinovo stk.  Jozef Kmeť  18. máj 1920  Baštín stk.  Ondrej Králik  5. august 1920  Chyžné stk.  Michal Martinec  1. september 1920  Heľpa stk.  Lukáš Meliš  14. október 1921  Kiš stk.  František Sližka  28. október 1919  Dolné Krškany stk.  Ján Sobolič  10. jún 1920  Uhorská Ves stk.  Anton Sucháň  28. september 1920  Dolné Lovčice stk.  Michal Šimo  30. september 1917  Nedožery stk.  Lukáš Vaník  17. október 1920  Sv. Ondrej nad Hronom stk.  Gustáv Vodžák  27. máj 1919  Dobšiná stk.  Kliment Vyzváry  6. december 1920  Čáry stk.  Ján Závodský  25. december 1919  Miková stk.  Ondrej Žlnka  22. február 1921  Veľká Lúčka

Referencie

 V kultúre 
 Zajtra bude neskoro, film, réžia Martin Ťapák, hlavnú postavu stot. Jána Nálepku hral Milan Kňažko

 Externé odkazy 
 Ptič na mape

Kategória:Bitky druhej svetovej vojny
Kategória:Bitky v 1942
Kategória:Bitky Slovenskej republiky 1939 - 1945
Kategória:Bitky v Bielorusku
Kategória:Bitky v Sovietskom zväze